b'\n_START_ARTICLE_\nKalistenika\n_START_PARAGRAPH_\nKalistenika je naziv za vje\xc5\xbebe koje se sastoje od raznih \xc4\x8distih motori\xc4\x8dkih pokreta kao \xc5\xa1to su tr\xc4\x8danje, stajanje, hvatanje, guranje, skakanje i sli\xc4\x8dno. \xc4\x8cesto se izvode ritmi\xc4\x8dki i bez puno opreme te su to, u su\xc5\xa1tini, vje\xc5\xbebe s vlastitom tjelesnom te\xc5\xbeinom. One su namijenjene za pove\xc4\x87anje tjelesne snage, fleksibilnosti i sveukupnu kondiciju kroz pokrete kao \xc5\xa1to su guranje ili povla\xc4\x8denje samog sebe, savijanje, skakanje ili ljuljanje, koriste\xc4\x87i samo vlastitu tjelesnu te\xc5\xbeinu. Vje\xc5\xbebe se \xc4\x8desto izvode zajedno s rastezanjem. Energi\xc4\x8dno i raznoliko bavljenje kalistenikom ima velike prednosti za rast mi\xc5\xa1i\xc4\x87a i mo\xc5\xbee pridonijeti aerobnoj kondiciji, uz pobolj\xc5\xa1anje psihomotornih vje\xc5\xa1tina poput ravnote\xc5\xbee, agilnosti i koordinacije._NEWLINE_Urbana kalistenika se \xc4\x8desto naziva street workoutom zbog toga \xc5\xa1to ljudi \xc4\x8desto izvode vje\xc5\xbebe u urbanim podru\xc4\x8djima kao \xc5\xa1to su igrali\xc5\xa1ta i parkovi. Individualci i grupe treniraju da bi bili u mogu\xc4\x87nosti posti\xc4\x87i napredne vje\xc5\xa1tine kalistenike kao \xc5\xa1to su muscle up, akrobacije na \xc5\xa1ipkama, te front lever i back lever._NEWLINE_\xc5\xa0portske mom\xc4\x8dadi i vojne postrojbe \xc4\x8desto izvode grupne vje\xc5\xbebe koje se zasnivaju na kalistenici kao dio sinkroniziranog fizi\xc4\x8dkog treninga za pove\xc4\x87anje discipline i grupne kohezije. Kalistenika je tako\xc4\x91er popularna kao dio tjelesnog odgoja u osnovnim i srednjim \xc5\xa1kolama diljem svijeta. Uz op\xc4\x87u kondiciju, vje\xc5\xbebe kalistenike se \xc4\x8desto koriste kao osnovne evaluacijske fizi\xc4\x8dke vje\xc5\xbebe od strane mnogih vojnih organizacija kao \xc5\xa1to su kondicijski test ameri\xc4\x8dke vojske, te kondicijski test ameri\xc4\x8dkih marinaca.\n_START_SECTION_\nPovijest\n_START_PARAGRAPH_\nKalistenika i vje\xc5\xbebe s vlastitom tjelesnom te\xc5\xbeinom cijelu ljudsku povijest bili su primarni na\xc4\x8din vje\xc5\xbebanja i odr\xc5\xbeavanja kondicije, sve do kraja 19. i po\xc4\x8detka 20. stolje\xc4\x87a kada su se po\xc4\x8dele pojavljivati teretane, utezi i razne sprave za vje\xc5\xbebanje. Tada kalistenika gubi svoj utjecaj, a po\xc4\x8detkom 21. stolje\xc4\x87a ponovno se vra\xc4\x87a kao jedan od primarnih na\xc4\x8dina vje\xc5\xbebanja.\n_START_SECTION_\nPodrijetlo naziva\n_START_PARAGRAPH_\nRije\xc4\x8d kalistenika (engleski: calisthenics) potje\xc4\x8de od starogr\xc4\x8dkih rije\xc4\x8di kalos (\xce\xba\xce\xac\xce\xbb\xce\xbb\xce\xbf\xcf\x82), \xc5\xa1to zna\xc4\x8di "ljepota" ili "perfekcija" (kako bi se naglasilo estetsko zadovoljstvo koje proizlazi iz savr\xc5\xa1enstva ljudskog tijela), i sthenos (\xcf\x83\xce\xb8\xce\xad\xce\xbd\xce\xbf\xcf\x82), \xc5\xa1to zna\xc4\x8di "snaga" (velika mentalna i fizi\xc4\x8dka snaga, hrabrost, te odlu\xc4\x8dnost). Kalistenika je umjetnost kori\xc5\xa1tenja vlastite tjelesne te\xc5\xbeine i inercije kako bi pojedinac razvio i oblikovao mi\xc5\xa1i\xc4\x87e, odnosno vlastito tijelo. Prema enciklopediji Encyclop\xc3\xa6dia Britannica, kalistenika je dobila ime po gr\xc4\x8dkom povjesni\xc4\x8daru Kalistenu, jednom od njenih najranijih zagovornika.\n_START_SECTION_\nKalistenika u drevnim civilizacijama\n_START_PARAGRAPH_\nStarogr\xc4\x8dki i rimski \xc5\xa1porta\xc5\xa1i, ratnici, kao i vojska koristili su kalisteniku kako bi dobili snagu, postali fleksibilniji i izdr\xc5\xbeljiviji. Jedan od najranijih spomena kalistenike datira iz 480. godine prije Krista kada se odvijala bitka kod Termopila, a glavni izvor informacija iz te bitke je gr\xc4\x8dki povjesni\xc4\x8dar Herodot. Legenda ka\xc5\xbee da je \xc5\xa1pijun perzijskog kralja Kserksa vidio spartansku vojsku kralja Leonida kako prakticira kalisteniku prije borbe. Ona je bila primarni na\xc4\x8din odr\xc5\xbeavanja kondicije i vje\xc5\xbebanja u vojnoj obuci Spartanaca. Gr\xc4\x8dki geograf i putnik Pauzanija zabilje\xc5\xbeio je da su \xc5\xa1porta\xc5\xa1i koji su sudjelovali na Olimpijskim igrama tako\xc4\x91er prakticirali kalisteniku. Umije\xc4\x87e i tradicija kalistenike kasnije se nastavila u rimskim gladijatorskim kampovima, kako je zabilje\xc5\xbeio povjesni\xc4\x8dar Livije._NEWLINE_Tradicija perzijskog \xc5\xa1porta pod nazivom varzesh-e pahlavani koji je upisan na UNESCO-ov popis nematerijalne svjetske ba\xc5\xa1tine, tako\xc4\x91er obuhva\xc4\x87a vje\xc5\xbebe s vlastitom tjelesnom te\xc5\xbeinom i kalisteniku. Redovnici \xc5\xa1aolinskog hrama u Kini tako\xc4\x91er koriste kalisteniku kako bi razvili snagu, agilnost i ravnote\xc5\xbeu.\n_START_SECTION_\nGubitak zna\xc4\x8denja i ponovni po\xc4\x8detak (19. i po\xc4\x8detak 20. stolje\xc4\x87a)\n_START_PARAGRAPH_\nU\xc4\x8denici Friedricha Ludwiga Jahna i Adolfa Spiessa donijeli su znanje gimnastike i kalistenike u Sjedinjene Ameri\xc4\x8dke Dr\xc5\xbeave, dok su Catherine Beecher i Dio Lewis u 19. stolje\xc4\x87u koristili kalisteniku kao sastavni dio tjelesnog odgoja za \xc5\xbeene. Catherine Beecher je u Sjedinjenim Ameri\xc4\x8dkim Dr\xc5\xbeavama kalisteniku promovirala samo kao \xc5\xbeenski na\xc4\x8din vje\xc5\xbebanja, a 1857. godine objavila je djelo Fiziologija i kalistenika za \xc5\xa1kole i obitelji. Pionir tjelesnog odgoja u \xc5\xa0vedskoj, Pehr Henrik Ling, tako\xc4\x91er je kalisteniku smatrao kao \xc5\xbeenskim na\xc4\x8dinom vje\xc5\xbebanja. Organizirana dru\xc5\xa1tva kalistenike u Sjedinjenim Ameri\xc4\x8dkim Dr\xc5\xbeavama izgubila su na va\xc5\xbenosti nakon kontroverzne bitke sustava kada je dr\xc5\xbeava odre\xc4\x91ivala na\xc4\x8din kojim \xc4\x87e se provoditi tjelesni odgoj. U tom razdoblju kalisteniku su zasjenili natjecateljski \xc5\xa1portovi. Po\xc4\x8detkom 20. stolje\xc4\x87a uo\xc4\x8dene su njene zdravstvene prednosti, te su osnovne i srednje \xc5\xa1kole diljem cijelog Zapadnog svijeta uvrstile vje\xc5\xbebe kalistenike u programe tjelesnog odgoja. Postala je i dio vojnog treninga, a koristio ju je i pionir bodybuildinga Eugen Sandow._NEWLINE_Od druge polovice 20. stolje\xc4\x87a, sprave za vje\xc5\xbebanje u teretanama te utezi gotovo su u potpunosti zamijenili kalisteniku kao metodu treninga snage. Tijekom tog razdoblja, tradicija kalistenike kao na\xc4\x8din vje\xc5\xbebanja o\xc4\x8duvala se u ameri\xc4\x8dkim zatvorima i vojnim kampovima, te me\xc4\x91u ljudima koji su se bavili borila\xc4\x8dkim vje\xc5\xa1tinama, boksom i hrvanjem.\n_START_SECTION_\nPonovno stjecanje popularnosti (kraj 20. i po\xc4\x8detak 21. stolje\xc4\x87a)\n_START_PARAGRAPH_\nU dana\xc5\xa1nje vrijeme kalistenika se povezuje sa sve br\xc5\xbee rastu\xc4\x87im me\xc4\x91unarodnim \xc5\xa1portom koji se naziva street workout. \xc5\xa0porta\xc5\xa1i, ujedno i autori knjiga na temu kalistenike, kao \xc5\xa1to su Matt Furey, Brooks Kubik, Pavel Tsatsouline i Paul Wade, jedni su od najzaslu\xc5\xbenijih za povratak zanimanja za kalistenikom u 21. stolje\xc4\x87u.'